ES mėsos rinkoje augimas numatomas tik paukštienaiFormos viršusFormos apačia
2026 metais ES mėsos rinkoje reikšmingų pokyčių nenumatoma. Europos Komisijos prognozės rodo, kad bendros mėsos gamybos apimtys išliks gana stabilios, nors atskirose gyvulininkystės šakose tendencijos bus skirtingos. Prognozuojama, kad ES bendroji mėsos gamyba 2026 metais sudarys 43,4 mln. tonų – tai būtų apie 0,5 proc. mažiau nei 2025 metais. Nors bendras pokytis nėra didelis, atskirų mėsos rūšių gamybos perspektyvos skiriasi. Didžiausią dalį ES mėsos sektoriuje ir toliau sudarys kiauliena, tačiau jos gamyba, tikėtina, sumažės 1 proc. – iki 21,8 mln. tonų. Tuo tarpu paukštienos sektorius išliks vienintelis, kuriame prognozuojamas augimas. Skaičiuojama, kad paukštienos gamyba padidės 1,4 proc. ir toliau stiprins savo pozicijas Europos rinkoje. Nedidelis gamybos mažėjimas taip pat numatomas jautienos, veršienos ir avienos sektoriuose. Nors aviena bendroje ES mėsos gamyboje sudaro palyginti nedidelę dalį, jos gamybos apimtys taip pat turėtų trauktis.
Vartojimo tendencijos iš esmės atspindės gamybos pokyčius. Prognozuojama, kad 2026 metais vienam ES gyventojui vidutiniškai teks 69,6 kg mėsos per metus – beveik tiek pat, kiek ir 2025 metais. Bendras mėsos suvartojimas sumažėtų vos 0,1 proc., todėl vartojimo lygis išliktų stabilus. Didžiausias vartojimo augimas numatomas paukštienos segmente. Vienam gyventojui tenkantis paukštienos suvartojimas turėtų padidėti 1,5 proc. ir pasiekti 26,3 kg per metus. Tuo metu kiaulienos vartojimas, prognozuojama, sumažės 0,9 proc. – iki 32,6 kg vienam gyventojui.

Analitikų vertinimu, 2026 metais ES mėsos rinka išliks subalansuota. Ryškesni pokyčiai numatomi tik paukštienos sektoriuje, kuris ir toliau demonstruos augimą tiek gamybos, tiek vartojimo srityse. Kitų rūšių mėsos rinkose prognozuojami nedideli gamybos ir vartojimo mažėjimai, tačiau jie neturėtų iš esmės pakeisti bendros rinkos situacijos.

